– Odakle si?! Za koga navijaš?! – pitanja su koje su tri mlađe muške osobe uputile Tomislavu Šandoru (20) iz Vukovara, kojega su sreli na ulici u noći sa subote na nedjelju.

– Iz Vukovara sam. Ne navijam ni za koga. Ne zanima me to... – stigao je odgovoriti Tomislav. A onda su uslijedili udarci po cijelom tijelu. Šandor je zadobio teške tjelesne ozljede u brutalnom napadu.

Skrivali krvavu odjeću

– Počeli su ga tući. Sva su trojica skočila na njega s namjerom da ga sruše na asfalt. Međutim, kada nisu uspjeli, pretukli su ga s željeznim šipkama zbog čega je Tomislav završio u bolnici s teškim tjelesnim ozljedama – prepričava nam Tomislavova majka Danica Šandor.

Nakon što je Tomislav ostao ležati na asfaltu, trojac iz Vukovara se udaljio u nepoznatom smjeru. Prema riječima majke, Tomislav ima više ozljeda po tijelu i glavu, oko mu je zatvoreno, a jučer je morao ponovno u bolnicu zbog komplikacija s nosom.

– Tomislav je s odličnim uspjehom završio gimnaziju i sada je na fakultetu. Primjeran je mladić i ne znam zašto je nekome bilo potrebno da ga tako pretuče. Suprug, koji je hrvatski branitelj i logoraš, nije mi htio odmah niti reći što se dogodilo, nego samo da je dobro i da je u bolnici. Krvavu odjeću skrili su od mene i oprali da je ne vidim i dodatno se ne uznemirim. Policajci su mi rekli da je napad bio nacionalno motiviran. Na tabletama sam i ne znam kako dalje jer ovo nije normalno – u dahu nam je ispričala Danica Šandor.

Treći napadač u bijegu

Policija je medije izvijestila kako je do napada došlo u ranim jutarnjim satima te da dosadašnja kriminalistička saznanja upućuju na sumnju da su napadači na Šandora 19-godišnjak i 22-godišnjak, pripadnici srpske nacionalne manjine, dok se za trećom osobom još traga. Nakon napada ovaj je trojac oštetio i jedno osobno vozilo. Do zaključenja ovog izdanja iz policije nije pristigla informacija je li i treći napadač pronađen.

>> Metalnim predmetom nanijeli 20-godišnjaku teške tjelesne ozljede

>> Vukovar: Istina se piše na dva jezika i na latinici i ćirilici